માત્ર અઢી વર્ષની થયેલ રીન્કી રમોલા જેવી જ બોલકી. રમણીકલાલ તો તુરંત તેને બાગ માં લઇ ગયા, આઈસ્ક્રીમ અપાવ્યો અને રમકડા લઇ આપ્યા. એકજ દિવસમાં દોસ્તી પાકી થઇ. રીન્કીએ નાના ને છોટુની વાત કરી, “નાના બાજુમાં છોટુ રયે છે ને તેની સાથે મારા કિટ્ટા છે. કેમકે તેના કાકા એક રમકડું લાવ્યા હતાને તે દિવસે હું ગઈ ને તો છોટુ એ મને રમવા ન આપ્યું. છોટુ ક્યે આજે તો હુજ રમીશ. પણ હવે હું બુચ્ચા કરું? હવે તો બીજો દિવસ થયો એટલે તો મને આપશે જ ને?” રમણીકલાલ ક્યે “રીન્કુ બેટા એવા કજિયા ન કરાય. તું બુચ્ચા કરી લે. પછી સાથે રમવાની કેટલી મજા પડે? છોટુ તો તારો દોસ્ત છે ને?” રીન્કી પૂછે “નાના તમે અને મારી મમ્મી દોસ્ત નથી?” રમણીકલાલ ક્યે “એવું કોણે કહ્યું?” રીન્કી ક્યે “મને ખબર છે કે તમારા કિટ્ટા ચાલે છે અને તમે તો અમારી ઘરે ક્યારેય નહિ આવો ને મમ્મી અહી નહિ આવે”.